‘Zorba the Greek’-komponis sterf op 96Mikis Theodorakis (1972) (Foto: Bert Verhoeff/Anefo via Wikimedia Commons) Die bekroonde Griekse komponis Mikis Theodorakis, wat verantwoordelik was vir die musiek vir die 1964-fliek Zorba the Greek, is Donderdag in die ouderdom van 96 in Athene oorlede. Theodorakis is in sy tuisland geëer vir sy inspirerende musiek en weerstand teen die militêre junta wat van 1967 tot 1974 aan bewind was. Die Griekse vlag het halfstok by die Akropolis gehang ná die nuus van sy afsterwe bekendgemaak is. Die parlement het ook ŉ minuut lank stilte gehou. Theodorakis was egter wêreldbekend vir sy musiek in flieks soos Z in 1969 en Serpico in 1973. Sy werk het gestrek van operas tot koormusiek en gewilde liedjies. Hy het in 1964 die temalied van Zorba the Greek geskryf. Akteur Anthony Quinn het die bekende “sirtaki” gedans wat uiteindelik as die “Zorba-dans” bekend sou staan. Hy het die afgelope paar jaar met sy hart gesukkel en is vroeër ook in die hospitaal opgeneem daarvoor. “Ons het vandag ŉ deel van Griekeland se siel verloor,” het Lina Mendoni, minister van kultuur, gesê. “Mikis Theodorakis, ons Mikis, die onderwyser, die intellektueel, die radikaal, is oorlede.” Pres. Eikaterini Sakellaropoulou het hom geloof as ŉ “pan-Griekse persoonlikheid”, “ŉ universele kunstenaar, ŉ onskatbare bate vir ons musiekkultuur”. Eerste minister Kyriakos Mitsotakis het drie dae van nasionale rou afgekondig. “Sy stem is stilgemaak en daarmee saam, die hele Griekeland,” het hy tydens ŉ kabinetsvergadering gesê.